題李成山水
作者：王安中
朝代：宋

paragraphs: 五日十日一水石，此言雖工蓋其跡。
請看天地開闢初，豈鑄日魂鎔月魄。
忽然而成隨所遇，納護風雲元滿肚。
吐爲千偈口瀾翻，游戲法中同一趣。
李侯落筆風烟氣，妙處欲回真宰意。
扁舟不動水粘天，落日孤明山若倚。
斷猿吟掛清楓林，澗松倒卧猶十尋。
白鷗似作終老計，浮雲自在年何深。
由來神品完天力，一抺江流吞萬磧。
寸量尺度但形摹，畫史如山爾何得。
貴人費盡千黄金，寶奩玉軸誰敢爭。
一聲常賣落公手，世間得喪誰虧盈。
我生懶率更疏放，只有幼輿巖石相。
它時真作畫中人，儻辱書來問無恙。